กสทช. กำชับโอเปอเรเตอร์ทุกค่ายดูแลคุณภาพสัญญาณอย่างเต็มที่ รองรับการใช้บริการโทรศัพท์เคลื่อนที่ของประชาชนช่วงเทศกาลสงกรานต์
นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า ช่วงเทศกาลสงกรานต์เป็นช่วงที่มีสถิติการใช้โทรศัพท์จำนวนมาก กสทช. เล็งเห็นความสำคัญจึงสั่งการไปยังผู้ให้บริการโทรศัพท์เคลื่อนที่ทุกรายเพิ่มขีดความสามารถการให้บริการ  พร้อมทั้งเพิ่มความระมัดระวังการดูแลรักษา ซ่อมแซม และแก้ไขปรับปรุงโครงข่ายโทรคมนาคม เครื่องโทรคมนาคมและอุปกรณ์ เพื่อรองรับการใช้บริการของประชาชนช่วงเทศกาลสงกรานต์ตั้งแต่วันที่ 12-15 เมษายน 2564 ครอบคลุมช่วงเวลาก่อนและหลังสงกรานต์เนื่องจากประชาชนอาจหยุดงานเพิ่มเติมเพื่อเดินทางกลับภูมิลำเนา ขณะเดียวกัน ยังได้สั่งการให้รถตรวจสอบคุณภาพสัญญาณของ กสทช. ตรวจสอบการให้บริการ พร้อมทั้งให้ศูนย์สายลมและเครือข่ายนักวิทยุสมัครเล่นประสานงานกับจิตอาสาเพื่อดูแลและอำนวยความสะดวกให้กับประชาชนด้วย